CELEX: 32017D1840
Language: ro
Date: 2017-10-09 00:00:00
Title: Decizia de punere în aplicare (UE) 2017/1840 a Comisiei din 9 octombrie 2017 de modificare a Deciziei 2008/866/CE privind măsurile de urgență de suspendare a importurilor din Peru de anumite moluște bivalve destinate consumului uman, în ceea ce privește perioada sa de aplicare [notificată cu numărul C(2017) 6719] (Text cu relevanță pentru SEE. )

11.10.2017   
            
            
               RO
            
            
               Jurnalul Oficial al Uniunii Europene
            
            
               L 261/24
            
         DECIZIA DE PUNERE ÎN APLICARE (UE) 2017/1840 A COMISIEI
   din 9 octombrie 2017
   de modificare a Deciziei 2008/866/CE privind măsurile de urgență de suspendare a importurilor din Peru de anumite moluște bivalve destinate consumului uman, în ceea ce privește perioada sa de aplicare
   
      
         [notificată cu numărul C(2017) 6719]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare și hrana pentru animale în general și siguranța acestora în special, la nivelul Uniunii și la nivel național. Regulamentul menționat prevede măsuri de urgență în cazul în care este evident că produsele alimentare sau hrana pentru animale importată dintr-o țară terță ar putea constitui un risc grav pentru sănătatea oamenilor, a animalelor sau pentru mediu, iar riscul respectiv nu poate fi combătut în mod satisfăcător prin măsuri luate de statul membru sau de statele membre în cauză.
            
         
               (2)
            
            
               Decizia 2008/866/CE a Comisiei (2) a fost adoptată în urma apariției unui focar de hepatită A la om ca urmare a consumului de moluște bivalve importate din Peru, care erau contaminate cu virusul hepatitei A. Această decizie, care stabilește măsurile de urgență de suspendare a importurilor din Peru de anumite moluște bivalve destinate consumului uman, trebuia, inițial, să fie aplicată până la 31 martie 2009.
            
         
               (3)
            
            
               Autorității peruviene competente i s-a solicitat să furnizeze garanții satisfăcătoare că au fost corectate deficiențele identificate în ceea ce privește sistemul de monitorizare pentru detectarea virusului la moluște bivalve vii. Între timp, măsurile de urgență au trebuit să fie prelungite până la demonstrarea eficacității acțiunilor corective. Până în prezent, perioada de aplicare a deciziei a fost prelungită de mai multe ori, ultima dată fiind prelungită până la 30 noiembrie 2017 prin Decizia de punere în aplicare 2015/2022 a Comisiei (3).
            
         
               (4)
            
            
               Pentru a verifica dacă ultimele garanții furnizate de autoritatea peruviană competentă sunt eficiente și suficiente pentru retragerea măsurilor de urgență, a fost programat un audit al serviciilor Comisiei, în luna mai 2017. Cu toate acestea, din cauza fenomenelor climatice grave legate de fenomenul meteorologic „El Niño”, care a afectat Republica Peru în lunile martie și aprilie 2017 și din cauza impactului pe care aceste evenimente le-au avut asupra producției de moluște în Peru, auditul a fost amânat pentru luna septembrie 2017.
            
         
               (5)
            
            
               Prin urmare, perioada de aplicare a Deciziei 2008/866/CE ar trebui modificată în consecință. Prelungirea perioadei de aplicare a Deciziei 2008/866/CE ar putea fi revizuită în funcție de rezultatele auditului realizat de serviciile Comisiei.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   La articolul 5 din Decizia 2008/866/CE, data de „30 noiembrie 2017” se înlocuiește cu data de „30 noiembrie 2018”.
   Articolul 2
   Prezenta decizie se adresează statelor membre.
   
      Adoptată la Bruxelles, 9 octombrie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  Decizia 2008/866/CE a Comisiei din 12 noiembrie 2008 privind măsurile de urgență de suspendare a importurilor din Peru de anumite moluște bivalve destinate consumului uman (JO L 307, 18.11.2008, p. 9).
   
      (3)  Decizia de punere în aplicare (UE) 2015/2022 a Comisiei din 10 noiembrie 2015 de modificare a Deciziei 2008/866/CE privind măsurile de urgență de suspendare a importurilor din Peru de anumite moluște bivalve destinate consumului uman, în ceea ce privește perioada sa de aplicare (JO L 295, 12.11.2015, p. 45).